Névtelen Biblia

Pál és Timótheus levele a Kolosszében élő szenteknek

Pál, a Messiás Jézus kiküldöttje Isten akarata által, és Timótheus testvér, a Kolosszében élő szenteknek és hívő testvéreknek a Messiásban: Kegyelem nektek és békesség Istentől, a mi Édesapánktól és az Úr Jézustól, a Messiástól!

Hálát adunk az Istennek és a mi Urunk, a Messiás Jézus Édesapjának, ahogy mindenkor értetek imádkozunk – mivel hallottunk a ti hitetekről a Messiás Jézusban, és a ti minden szent iránt tanúsított önzetlen szeretetetekről –, a mennyekben nektek félretett reménységért. Erről már előbb hallottatok a Jóhír valóigazságának Kinyilatkoztatásában, amely eljutott tihozzátok is, ahogy az egész világra is, és folyamatosan gyümölcsöt terem, ahogy bennetek is, amely naptól fogva, hogy hallottátok és megismertétek az Isten kegyelmét valóságosan: ahogy tanultátok is Epafrásztól, a mi szeretett rabszolga-társunktól, aki a Messiás hű közvetítő-segédje értetek, aki tudatta is velünk a ti szellemben való önzetlen szereteteteket.

Ezért mi is, amely naptól fogva ezeket meghallottuk, nem szűnünk meg értetek imádkozni és kérni, hogy beteljetek az ő akaratának megismerésével minden bölcsességben és szellemi megértésben; azért, hogy ti az Úrhoz méltóan járjatok az ő teljes tetszésére; ahogy minden jó cselekedetben gyümölcsöt teremtek és felnövekedtek az Isten megismerésére; miközben minden csodás erővel megerősödtök az ő dicsőségének uralkodói hatalma szerint minden kitartásra és hosszútűrésre örömmel; miközben hálát adtok Édesapának; aki minket alkalmassá tett a szentek örökségében való részesedésre a világosságban; aki kiragadott minket a sötétség szuverén hatalmából és áthelyezett a Fiúnak, az ő önzetlen szeretetének a Királyságába: akiben miénk a váltságdíj általi felszabadulás az ő vére által, a bűnök elengedése.

Ő, a Fiú a láthatatlan Isten képe, az egész teremtés elsőszülötti jogokkal bírója; mert őbenne lett megteremtve minden, ami a mennyekben és ami a földön van, a láthatók és a láthatatlanok, akár trónok, akár uradalmak, akár fejedelemségek, akár hatalmasságok: minden őáltala és őérte lett teremtve. És ő van mindenek előtt, és minden őbenne áll össze. És ő a feje a Testnek, a kihívottak összességének; aki a kezdet; „elsőszülött” a halottak közül: hogy mindenben övé legyen az elsőség. Mert az tetszett az egész Teljességnek, hogy őbenne lakozzék, és hogy őáltala békítsen ki magával mindent (akár a földön levőket, akár a mennyekben levőket), azáltal, hogy békességet szerzett az ő keresztjének a vére által, őáltala.

Titeket is, akik egykor elidegenültek és ellenséges gondolkozásúak voltatok a bajlódásokkal teli gonosz cselekedetekben, most mégis teljesen megbékített az ő húsának a testében a halál által, hogy titeket mint szenteket és szeplőteleneket és kifogástalanokat állítson önmaga elé; ha ugyan megmaradtok a hitben megalapozottan és rendíthetetlenül, és annak a Jóhírnek a reménységétől elmozdíthatatlanul, amelyet hallottatok, amely közhírré tétetett az egész teremtésnek, amely az ég alatt van; amely Jóhírnek lettem én, Pál, közvetítő-segédje.

Most örülök a helyettetek viselt szenvedéseimben, és kipótolva kitöltöm azt, ami még hiányzik a Messiás nyomorúságából az én hústestemben, az ő Teste helyett, amely a kihívottak összessége. Ennek lettem én segédje az Istennek azon intézkedése szerint, amely rátok nézve nekem adatott, hogy betöltsem az Isten Kinyilatkoztatását: azt a titkot, amely el volt rejtve örök idők óta és nemzedékek óta, de most nyilvánvalóvá lett téve az ő szentjeinek, akikkel az Isten meg akarta ismertetni, hogy mi a gazdagsága eme titok dicsőségének a nemzetek között, amely: „A Messiás bennetek van, a dicsőség reménysége”. Mi őt hirdetjük, miközben intünk minden embert és tanítunk minden embert minden bölcsességgel, hogy minden embert tökéletesként állíthassunk elő a Messiás Jézusban. Evégett fáradozom is, ahogy küzdök az ő természetfeletti működése szerint, amely működik bennem csodás erőben.

Mert azt akarom, hogy tudjátok, mekkora küzdelmem van nekem értetek és a laodiceabeliekért és azokért, akik nem látták az én arcomat hústest szerint: hogy felbátorodjon az ő szívük, összeforrva önzetlen szeretetben és a megértés bizonyosságának teljes gazdagságára nézve, az Isten és Édesapa, és a Messiás titkának pontos megismerésére nézve; akiben van a bölcsességnek és ismeretnek minden kincse elrejtve. Ezt pedig azért mondom, nehogy valaki mellébeszélve rászedjen titeket mindenféle eshetőségekkel érvelő győzködő beszéddel. Mert ha hústest szerint távol vagyok is, ám szellem szerint veletek vagyok, miközben örülök és látom a ti rendezettségeteket és a ti Messiásba vetett hitetek szilárdságát.

Amint tehát elfogadtátok a Messiás Jézust, az Urat, őbenne járjatok: mint őbenne meggyökerezettek és ráépülők, és hitben megerősödők, ahogy tanítottak titeket; miközben bővelkedtek a hitben hálaadásban.

Vigyázzatok, nehogy legyen valaki, aki titeket zsákmányként elhurcol az igazságtól filozofálás és üres csalás által, mely az emberek hagyománya szerint, a világrendszer elemi tanításai szerint való, és nem a Messiás szerint! Mert őbenne lakozik az isteni mivolt egész teljessége testileg, és ti őbenne vagytok beteljesedve, aki a feje minden fejedelemségnek és hatalmasságnak; akiben körül is lettetek metélve kéz nélküli körülmetéléssel: a hústest bűnei testületének a levetkőzésében, a Messiás körülmetélésében, miután vele együtt el lettetek temetve a bemerítésben, amelyben vele együtt életre is lettetek keltve az Isten természetfeletti működésébe vetett hit által, aki életre keltette őt a halottak közül. És titeket, akik halottak voltatok az elbukásokban és a ti hústestetek körülmetéletlenségében, ővele együtt megelevenített; miután megkegyelmezett nekünk minden bukást és eltörölte a dogmatikus előírásokban ellenünk szóló adóslevelet, amely ellentétben volt velünk; és azt eltette az útból, miután odaszegezte azt a keresztfára; és miután lefegyverezte a fejedelemségeket és a hatalmasságokat, őket nyilvánosan megszégyenítette, miután diadalmaskodott felettük őbenne.

Ne ítélkezzen azért senki felettetek evésben vagy ivásban, vagy ünnep vagy újhold vagy szombatok tekintetében: melyek csak árnyéka a készülődő dolgoknak, de a Test a Messiásé. Senki se fosszon meg a győzelmi díjtól bíráskodva titeket, aki alázatoskodásban és az angyalok tiszteletében leli örömét, miközben azokba hatol be, amiket nem látott, és ezzel ok nélkül felfuvalkodik az ő hústesti értelme által, és közben nem ragaszkodik a Főhöz: akiből az egész Test, a kapcsok és kötelek által támogatva és egybeszerkesztve, növekszik az Istentől jövő növekedéssel. Ha tehát egyszer már meghaltatok a Messiással e világ elemeinek, mint a világrendszerben élők, miért mentek olyan dogmatikus rendeletek alá, hogy: „Ne fogd meg, meg se kóstold, meg se illesd!” – amelyek mind csak az elfogyasztással való pusztulásra valók – az emberek parancsolgatásai és tanításai szerint? Ezek egy olyan logikus keretrendszert alkotnak, amely tényleg rendelkezik bölcsességgel az önkényes álszenteskedő vallásoskodásban és alázatoskodásban és a test sanyargatásában – csak épp nem az értékelhetőségben –, ahhoz, hogy a hústestet kielégítse.

Tehát, ha már egyszer a Messiással együtt életre lettetek keltve, a fentieket keressétek, ahol a Messiás az Isten jobbján ül: a fentiekkel törődjetek, ne a földiekkel! Mert meghaltatok, és a ti életetek el van rejtve a Messiással együtt az Istenben. Amikor a Messiás, a mi életünk megjelenik, akkor ti is vele együtt megjelentek majd dicsőségben.

Öljétek meg tehát a ti földi tagjaitokat: a paráznaságot, a tisztátalanságot, a szenvedélyt, a gonosz kívánságot és a telhetetlenséget, ami bálványimádás, amelyek miatt jön el az Isten haragja a meggyőzhetetlen engedetlenség fiaira; amelyekben ti is jártatok egykor, amikor bennük éltetek. Most azonban vessétek le ti is mindezeket: a haragot, az indulatosságot, a rosszakaratot, a káromkodást és a szégyenletes beszédet a ti szátokból! Ne hazudjatok bele egymás arcába, ha már egyszer lefegyvereztétek a régi embert az ő tevékenykedéseivel együtt, és magatokra öltöttétek a frissen újat, aki felújul az annak képmása szerinti megismerés érdekében, aki teremtette őt: ahol már nincs görög és zsidó, körülmetéltség és körülmetéletlenség, barbár, szkíta, rabszolga, szabad: hanem a Messiás, minden és mindenekben.

Öltözzetek fel tehát, mint az Isten választottai, szentek és szeretettek: könyörületes bensőt, kedvességet, alázatot, szelídséget, hosszútűrést, ahogy elviselitek egymást és kegyelmeztek egymásnak, ha valakinek valaki ellen panasza lenne: ahogyan a Messiás is kegyelmezett nektek, úgy tegyetek ti is! Mindezek fölé pedig öltözzétek fel az önzetlen szeretetet, amely a végcélba érkezett tökéletesség köteléke! És az Isten békessége legyen a játékvezető a ti szívetekben, amelyre el is lettetek hívva egy Testben, és váljatok hálásakká!

A Messiás Kinyilatkoztatása lakozzék bennetek gazdagon minden bölcsességben, ahogy tanítjátok és intitek egymást pengetésekkel és dicshimnuszokkal és szellemi énekekkel, miközben kegyelemben énekeltek a ti szívetekben magasztalást az Úrnak! És mindent, amit esetleg tennétek, szóval vagy tettel, mindezeket az Úr Jézus nevében tegyétek, miközben hálát adtok az Istennek és Édesapának őáltala!

Ti asszonyok, rendeljétek alá magatokat a saját férfiatoknak, amint illik az Úrban! Ti férfiak, szeressétek az asszonyt, és ne legyetek keserűek hozzájuk! Ti gyermekek, fogadjatok szót a szülőknek minden szempontból, mert ez jótetszésére van az Úrnak! Ti apák, ne ingereljétek a ti gyermekeiteket, hogy el ne csüggedjenek!

Ti rabszolgák, fogadjatok szót minden szempontból a hústest szerinti uraitoknak, nem látszatszolgálattal, mint embereknek tetszelgők, hanem szívnek egyszerűségében, félve az Istent! És mindent, amit esetleg tennétek, lelkesen végezzétek, mint az Úrnak, és nem embereknek; hiszen tudjátok, hogy ti az Úrtól kapjátok majd meg a kárpótlását az örökségnek: hiszen az Úrnak, a Messiásnak végeztek rabszolgamunkát. Az igazságtalan pedig visszakapja igazságtalanságát, mert nincs személyválogatás. Ti urak, ami igazságos és ami méltányos, a rabszolgáknak adjátok meg; hiszen tudjátok, hogy nektek is van Uratok a mennyekben.

Az imádkozásban legyetek odaszántak, azáltal, hogy éberek vagytok abban hálaadásban; miközben imádkoztok értünk is, hogy az Isten nyissa ki nekünk a Kinyilatkoztatás ajtaját, hogy elmondhassuk a Messiás titkát – amely miatt meg is lettem kötözve –: hogy azt nyilvánvalóvá tehessem, úgy, amint nekem mondanom kell.

Bölcsességben járjatok a kintiek irányában, ahogy az alkalmas időt áron is felszabadítjátok! A ti beszédetek legyen mindig kegyelemben, sóval fűszerezett, hogy tudjátok, hogyan kell nektek kinek-kinek válaszolnotok!

Énfelőlem mindent megismertet majd veletek Tükhikosz, a szeretett testvér és hű közvetítő-segéd és rabszolgatárs az Úrban, akit éppen ezért küldtem hozzátok, hogy megismerje a tifelőletek levő dolgokat, és felbátorítsa a ti szíveteket, Onészimosszal, a hű és szeretett testvérrel együtt, aki közületek való. Az összes itteni dolgot megismertetik majd veletek.

Üdvözöl titeket Arisztárkhosz, az én fogolytársam, és Márk, Barnabás unokaöccse, aki felől parancsolatokat vettetek – ha hozzátok megy, fogadjátok őt be –, és Jézus, akit Jusztusznak mondanak: ők a körülmetéltek közül valók. Ők az egyedüli munkatársak az Isten Királyságáért, akik vigasztalásul lettek a számomra.

Üdvözöl titeket Epafrász, aki közületek való, a Messiás rabszolgája, aki mindenkor küzd értetek az imádkozásokban, hogy megállhassatok tökéletesen és beteljesedve az Isten minden akaratával. Mert tanúskodom mellette, hogy nagy buzgósága van értetek és a laodiceaiakért, és a hierápolisziakért. Üdvözöl titeket Lukács, a szeretett orvos, és Démász. Üdvözöljétek a laodiceai testvéreket, és Nümfászt és az ő házánál levő kihívottak közösségét.

És amikor felolvasták köztetek ezt a levelet, tegyétek meg, hogy a laodiceai kihívottak közösségében is felolvassák, és hogy a Laodiceából valót ti is felolvassátok! És mondjátok meg Arkhipposznak: „Figyelj oda arra a segédkezésre, amelyet az Úrban vettél, hogy azt betöltsd!”

Az üdvözlet a saját kezemmel: Páléval.

Emlékezzetek meg az én köteleimről! A kegyelem veletek! Ámen.